**Тема 1: Ангажименти на общините в прехода към кръгова икономика – удължаване на жизнения цикъл на продуктите**

**Съдържание:**

1. Цел на обучението по тема 1

2. Възможни решения и ползите за местните общности, свързани с прехода към кръгова икономика

3. Изграждане на центрове за повторна употреба, поправка и подготовка за повторна употреба

**Цел на обучението по тема 1 е участниците в обучението да се запознаят с:**

* Основни цели и принципи на кръговата икономика
* Да се представят възможните решения, от които общините и местните общности могат да се възползват в прехода към кръгова икономика
* Изграждане на центрове за повторна употреба, поправка и подготовка за повторна употреба – основни стъпки, участници, ползи
1. **Кръгова икономика**

Европейската зелена сделка е пакт, чиято основна цел е да подобри благосъстоянието на хората и представлява политика за растеж, която цели:

* Постигането на климатично неутрална икономика до 2050г
* Защита на човешкия живот, животните и растенията чрез намаляване на замърсяването
* Подпомагане на предприятията да станат световни лидери в областта на чистите продукти и технологии
* Осигуряване на справедлив и приобщаващ преход

Европейският зелен пакт обхваща всички сектори на икономиката. Акцент се поставя обаче върху транспорта, енергетиката, селското стопанство, строителството, и промишлени отрасли като стоманодобива, производството на цимент, ИКТ, текстилната индустрия и химикалите. Той съдържа в себе си десет основни точки.

**Една от 10-те основни точки на плана на Комисията е Кръгова икономика**.

**Н**[**ов план за действие, свързан с кръговата икономика**](https://www.euractiv.com/section/circular-economy/news/circular-economy-is-number-one-priority-of-european-green-deal/), ще представлява, част от по-широката индустриална стратегия на ЕС. Той включва устойчива продуктова политика с „предписания как да се произвеждат стоки“, използвайки по-малко материали и гарантирайки, че те ще могат да бъдат използвани повторно и да бъдат рециклирани.

**Хронология на кръговата икономика, действия и инициативи от началото до сега**

**Какво е кръгова икономика?** Кръговата икономика е модел, насочен към удължаване на жизнения цикъл на продуктите. Това означава възможно най-дълго споделено ползване, заемане, повторно използване, поправка и рециклиране на съществуващи материали и продукти. Когато един продукт достигне края на живота си, материалите, от които той е съставен, продължават да се ползват по друг начин. Това може да се прави отново и отново, което намалява до минимум образуването на отпадъци.

По-горе описаното е синтезирано като определение в ДОКЛАД относно политиката на сближаване и кръговата икономика на Комисия по регионално развитие на ЕК от 2018г. - Кръговата икономика е преход на нашата икономика от модел „вземи, направи, изхвърли“, така познатия линеен модел, към цикличен модел, който съответства в по-голяма степен на живата система.

****

**Защо е необходимо да преминем към кръгова икономика?** Търсенето на суровини и енергийни ресурси расте, но много от тях са ограничени по количество. Често те не достигат в рамките на ЕС и европейските страни стават зависими от внос от други държави. Не трябва да остава на заден план и ефектът върху околната среда - добива и потреблението на суровини увеличава потреблението на енергия и емисиите на парникови газове. По-разумното използване на суровини е мярка и срещу промените в климата.

**Какви биха били ползите?**

По данни на ЕК, производството на материали, които се използват в ежедневието на хората, генерира около 45 % от емисиите в ЕС. Преходът към кръгова икономика, ще спомогне за намаляване на екологичното замърсяване, ще даде възможност за решаване на проблемите с намаляващите ресурси, намаляване на материалните разходи, като в същото време ще стимулира иновациите и конкурентоспособността. Също така ще допринесе до прекъсване на връзката между икономическият растеж от потреблението на ресурси, развитието на пазара на труда, намаляването на отпадъците и респективно намаляване на разходите по тяхното обезвреждане. Реализирането на всички тези действия ще окаже благоприятен ефект не само върху брутния външен продукт на ЕС, но е и възможност за разкриване на нови работни места. Не на последно място, потребителите ще получат по-устойчиви и икономични продукти.

През м. март 2020 г. ЕК публикува Нов план за действие към кръгова икономика с мерки, които да ускорят прехода към устойчив модел и възстановяването на природните ресурси и по този начин да се намали въздействието върху околната среда и обществото.

Новият план за действие е насочен към: установяване на рамка за устойчива продуктова политика; ключови вериги за създаване на стойност в областта на продуктите; по-ефективна политика в областта на отпадъците, която да е насочена към тяхното предотвратяване, повторно използване и оползотворяване; създаване на кръгови модели в полза на хората, регионите и градовете.

Ключови моменти в плана са:

* Превръщане на устойчивите продукти в норма в ЕС. Комисията ще предложи законодателство в областта на политиката за устойчиви продукти, за да гарантира, че продуктите на пазара на ЕС са проектирани да издържат по-дълго, по-лесни са за повторна употреба, ремонт и рециклиране, и включват възможно най-много рециклирани материали, а не първични суровини. Еднократната употреба ще бъде ограничена, преждевременното излизане от употреба ще бъде поставено под контрол, а унищожаването на непродадените дълготрайни стоки ще бъде забранено.
* Повече права за потребителите. Потребителите ще имат достъп до надеждна информация по въпроси като възможностите за ремонт и трайността на продуктите, за да могат да взимат устойчиви от екологична гледна точка решения. Те ще могат да се възползват от истинско „право на ремонт“.
* Акцент върху секторите, в които се използват най-много ресурси и където потенциалът за кръгова икономика е голям. Комисията ще предприеме конкретни действия относно:
* електроника и ИКТ — инициатива за кръгова електроника за постигане на по-дълъг жизнен цикъл на продуктите и подобряване на събирането и третирането на отпадъците акумулаторни батерии
* превозни средства - нова регулаторна рамка относно акумулаторните батерии с цел повишаване на устойчивостта и насърчаване на кръговия потенциал на акумулаторните батерии
* опаковки - нови задължителни изисквания относно това какво се допуска на пазара на ЕС, включително намаляване на (свръх)опаковането,
* пластмаси - нови задължителни изисквания за съдържанието на рециклирани материали и специален акцент върху пластмасовите микрочастици, както и пластмасите на биологична основа и биоразградимите пластмаси
* текстилни изделия — нова стратегия на ЕС за текстила с цел засилване на конкурентоспособността и иновациите в сектора и насърчаване на пазара на ЕС за повторна употреба на текстилните продукти
* строителство и сгради — всеобхватна стратегия за устойчива архитектурна среда, с която се насърчават принципите на кръговата икономика
* храни — нова законодателна инициатива относно повторната употреба с цел да бъдат заменени опаковките, съдовете и приборите за еднократна употреба в хранителния сектор с продукти за многократна употреба
* Гаранция за по-малко отпадъци. Усилията ще бъдат насочени към избягване на производството на отпадъци като цяло и преобразуването им във висококачествени вторични ресурси, за които е необходим добре функциониращ пазар на вторични суровини. Комисията ще проучи възможността за създаване на общ за ЕС хармонизиран модел за разделно събиране на отпадъци и етикетиране. Планът за действие съдържа и поредица от действия за свеждане до минимум на износа на отпадъци от ЕС и за справяне с незаконния превоз на отпадъци.

*Уебсайт на първия план за действие за кръговата икономика -* [*First Circular Economy Strategy - Environment - European Commission (europa.eu)*](https://ec.europa.eu/environment/circular-economy/first_circular_economy_action_plan.html)

През февруари 2021 година, Европейския Парламент одобрява позицията си по новия план за кръгова икономика, като призовава страните членки за въвеждане на допълнителни мерки, които ще допринесат за постигане на глобалната цел – екологична устойчивост и въглеродна неутралност до 2050 година. Основните препоръки са относно въвеждането на по-строги изисквания за рециклиране, както и обвързващи цели за използването на материали и намаляването на отражението на потреблението върху околната среда към 2030 година. Комисията на ЕП по околна среда призовава конкретно към:

* специфични за съответните продукти и /или сектори обвързващи цели за рециклирано съдържание, като същевременно се гарантират резултатите, безопасността и пригодността за рециклиране, заложена още на етапа на проектиране на тези продукти.
* през 2021 г. да бъде представено ново законодателство, чрез което да бъдат въведени хоризонтални принципи на устойчивост и специфични за продукта стандарти, така че продуктите на пазара в ЕС да функционират добре, да са трайни, да могат да се използват повторно, да се ремонтират лесно, да не са токсични, да имат възможност за осъвременяване и годност за рециклиране, да имат рециклирано съдържание и да са ресурсно и енергийно ефективни.
* въвеждане на мерки срещу заблуждаващите или неверни твърдения за екологосъобразност, както и законодателни мерки за спиране на практики, които водят до планирано преждевременно остаряване
* укрепване на екомаркировката на ЕС като еталон за високи постижения в областта на опазването на околната среда
* засилване на ролята на зелените обществени поръчки чрез установяване на минимални задължителни критерии и цели
* включване на принципите на кръговата икономика в националните планове за възстановяване на държавите членки

През месец март 2022 година, Европейската комисия представи първи пакет от мерки за ускоряване на прехода към кръгова икономика. Той включва предложения за устойчивост на продуктите, актуализиране на правилата за строителните продукти и стратегия за текстилните продукти.

Европейският план за действие за кръговата икономика изисква координирана и усилена работа на европейско, национално и местно ниво, както и активното участие на гражданите, за да бъде проправен път към ефективното управление и потребление на ресурсите.  Въпреки напредналия етап на готовност в България все още не се прилага всеобхватна програма относно политиката в областта на кръговата икономика.

**Национален контекст на кръговата икономика**

* **Нова политика**

България поставя кръговата икономика като дългосрочен приоритет на политиката си за развитие. Националната програма за развитие: България 2030 извежда като приоритет „кръговата и нисковъглеродна икономика“. Настоящата стратегия за преход към кръгова икономика е първата и важна стъпка в тази посока. Общата политика на Европейския съюз относно кръговата икономика е в развитие и страната ни си дава сметка за предизвикателствата, които предстоят, както и за продължителността на една такава трансформация на обществени нагласи, икономически процеси и институционални приоритети. Преходът към кръгова икономика ще осигури на страната икономически растеж и по-добра околна среда. За целта ще бъдат мобилизирани необходимите институционални, финансови и човешки ресурси.

* **Нова икономика**

Преходът към кръгова икономика изисква създаването на по-устойчиви модели на производство и потребление. По същество кръговата икономика се стреми да замени настоящия линеен подход към ресурсите, при който много материали се превръщат в продукти, продуктите се използват и след това материалите се изхвърлят. С кръговата икономика материалите постоянно се връщат обратно чрез веригата на добавената стойност за повторна употреба, което води до по-малка консумация на енергия и суровини. С изготвянето на Стратегия и план за действие за прехода към кръгова икономика в Република България за периода 2021 -2027 г., правителството предприема решителни действия в тази насока, като се ангажира да осигури ресурси и средства за изпълнение на мерките. Стратегическата част на плана съдържа визия, цели, приоритети и мерки в отделните приоритетни области с цел постигане на Кръгова икономика. При разработването на отделните приоритетни области и мерки се разглеждат и анализират: потребностите, икономически аспекти, субекти на предложените мерки, прилагане на нови бизнес модели и модели за консумация, необходими нормативни и регулаторни мерки, в т.ч. фискални, данъчни и икономически стимули, финансиране, пазарни инициативи, ключови проекти и пилотни инициативи, възможности за международно сътрудничество и трансфер на знания и иновации и др. В проекта на стратегията са формулирани три стратегически цели:

* зелена и конкурентноспособна икономика - стратегическата цел за зелена конкурентоспособна икономика в плана ще бъде обезпечена, чрез предвидените мерки за повишаване на производителността на ресурсите, въвеждане на нови бизнес модели, както и платформи за свързаност в икономиката
* по-малко отпадъци и повече ресурси - тази стратегическа цел, се планира да бъде постигната чрез създаването на повече възможности за устойчива употреба и повторно използване на продуктите, нови модели на отговорност, осигуряване на по-качествени суровини, без депониране на отпадъци
* икономика в полза на потребителите.

Мерките, заложени в този документ, са насочени да повишат производителността на ресурсите и да водят до свързаност в икономиката чрез въвеждане на нови бизнес модели. „Отпадъците“ започват да се разглеждат като „ресурс“ за икономиката. Целта е материалите да се задържат максимално дълго в производството и да се рециклира с високо качество, да се произвеждат по-качествени суровини, да се намалява зависимостта на икономиката на страната от вноса на суровини. Към момента все още текат обществени обсъждания на проекта на Стратегията, след което се очаква решение на Министерски съвет за приемане на Стратегия и План за действие за преход към кръгова икономика.

* **Нови потребители**

Кръговата икономика има нужда от нова и по-активна роля на потребителите. Потребителската информираност и интерес към кръговата икономика e с решаваща роля за успеха на прехода към кръгова икономика. Необходимо е потребителите да получават възможно най-обективната информация за вземане на решения, включително за социалния и екологичния отпечатък на продуктите Потребителите играят важна роля и в предотвратяването на отпадъци и рециклирането. Мерките в Стратегията са насочени към информирано, отговорно и активно общество.

При изготвянето на Стратегията и плана за действие за преход към кръгова икономика за периода 2021-2027 г. са съобразени действащи планове, програми и други стратегически документи, основно на европейско и национално ниво, като например: Европейската зелена сделка, новия План за действие към кръговата икономика от 2020 г. на Европейската комисия, Стратегията за пластмасите в кръговата икономика от 2018 г., Национална програма за развитие България 2030. Предложенията за мерки са координирани с проектите на *Националния план за управление на отпадъците за периода 2021-2028 г*., както и с проекта на *Националната стратегия за малки и средни предприятия 2021-2027 г.*

**Основни участници в процеса кръгова икономика**

Преходът към кръговата икономика е свързан с промяна на съществуващия линеен икономически модел и изисква участието на всички заинтересовани страни – потребители, бизнес и държава и местни власти. Всеки един от участниците в процеса, трябва да осъзнае необходимостта от своевременни действия в посока промяна на съществуващия модел и от създаване на една устойчива и екологосъобразна икономика.

**Общество** трябва да започне да потребява по един по-устойчив начин като отчита влиянието на използваните стоки и услуги върху природата. Без активното участие на домакинствата в системите за разделно събиране на отпадъци, усилията за постигане на висококачествено рециклиране и връщане на вторични материали за производство не биха дали резултат. От основна важност са усилията, които следва да се насочат към повишаване на осведомеността на обществото за неговата роля в прехода към кръгова икономика. В тази насока са насочени и мерките, заложени в Стратегията.

**Бизнесът** следва да бъде двигател на прехода към кръгова икономика чрез разработване и прилагане на ресурсно ефективни решения, които да го направят по-конкурентоспособен, но същевременно да намалят отпечатъка от дейността му върху околната среда и климата. Освен в оптимизацията на производствените процеси и суровините от критична важност за ЕС, Стратегията предвижда бизнесът да има водеща роля в рециклирането на отпадъци, както и оползотворяването на отпадъците от строителство и разрушаване и твърди селскостопански отпадъци.

**Правителство** разработва и провежда държавната политика в областта на кръговата икономика. Настоящата Стратегия се явява съществена част от тази политика. Освен това, то следва да създаде необходимите законови рамки, стимули и мотивация у бизнеса и обществото за промяна на моделите на поведение към устойчивост.

**Местните власти** следва да имат много по-активна роля в усилията за насърчаване на кръговостта в икономиката. Важната роля на местните власти, често бива  подценявана и пренебрегвана. Българските общини са натоварени не само със сериозни отговорности по управлението на ресурсите, но също и с промяната в обществената нагласа. Един от основните ангажименти на местните власти е да повишат осведомеността на гражданите за кръговата икономика и за значението ѝ и да проправят път към нея. За да има функционираща кръгова икономика, една от първите стъпки е манталитетът и мисленето на гражданите да се промени в посока отговорно потребление на ресурсите.

**Стратегията за кръгова икономика си поставя три стратегически цели – зелена и конкурентноспособна икономика, икономика в полза на потребителите и по-малко отпадъци, повече ресурси.**

* ***Стратегическа цел 1: Зелена и конкурентоспособна икономика. Тя съдържа четири специфични цели:***

Специфична цел 1.1: По-висока производителност на ресурсите

Поставя се акцент върху секторите, в които се използват най-много ресурси - електроника и ИКТ, храни, текстил, акумулатори, автомобилни части, пластмаси и строителството, като се залагат действия за ефективното използване на природните ресурси и повишаването на производителността им в промишлеността. Планира се предприемането на действия за оптимизация и ускоряване на процеса по издаване на разрешения за производствена дейност и завишаване на контрола върху спазването на изискванията на екологичното законодателство, като се очаква, тези стъпки да подпомогнат прехода към кръгова икономика. Ще се вложат усилия в информирането на предприятията и земеделските производители за възможностите за понижаване на количествата ресурси, които използват. Планира се и създаване на център в подкрепа на бизнеса за преход към кръгова икономика, като целта е дейността на центъра да се основава на база данни от систематизирана информация и знания относно кръговата икономика, по вид на дейността, вид на ресурса, вид технология и вид финансиране, както и информация за еко маркировките и процедурите по прилагане на екологичното законодателство.

Специфична цел 1.2: Нови бизнес модели

Кръговите бизнес модели служат за намаляването на добива и по-слабото използване на природни ресурси. В резултат на това образуването на промишлени и битови отпадъци също спада. Кръговите бизнес модели използват вече съществуващи материали и продукти като входящи ресурси, в следствие на което отпечатъкът, който оставят върху околната среда е значително по-малък от този на традиционните бизнес модели. Една от мерките за постигане на тази цел е финансиране на МСП от преработвателната промишленост за внедряване на иновации, практики и технологии, позволяващи преход към кръгова икономика - ограничаване на пластмасови опаковки, въвеждане на екологични стандарти, преориентиране към по-къси вериги на доставка и др. Друга мярка за постигане на целта е изготвяне на програми за специализирано обучение за „зелено“ управление и „зелен“ бизнес в професионалните училища или като допълнителна квалификация в професионалните центрове за обучение.

Специфична цел 1.3: Свързаност в икономиката

Създаването на партньорства, съвместната работа и обмен на материали между предприятията могат да увеличат устойчивостта и икономическите печалби, като същевременно намалят въздействието върху околната среда и разходите.

Една от предвидените мерки, за постигане на свързаност в икономиката е да се създадат и популяризират платформи за пазар на ресурси. Споделянето на ефекта от вече внедрени технологии ще даде увереност на предприятията от преработващата промишленост, че стъпките към кръгова икономика имат икономически полза. Ще се осигурят условия за пазар за материалите, на който доставчиците и потребителите на материалите за последващо производство да осъществяват контакт, чрез технологии за онлайн информация и комуникация. Ще се предоставят площите в индустриалните зони и паркове с приоритет на групи от предприятия, които участват в индустриална симбиоза. Друга мярка, за постигане на целта е насърчаване на институциите и администрациите да прилагат екологични критерии, където е възможно, в документациите за обществени поръчки за възлагане на дейности по проекти. Залага се и разработването на Платформа за материали за индустриална симбиоза – производителите проявяват засилен интерес към възможността както да се освободят от материали, от които производството им към момента не се нуждае, така и да получат такива, от които имат нужда. Предвид големите количества селскостопански отпадъци се предлага проучване на приложимостта на технологии за преработване на селскостопански отпадъци в ресурси за други производства.

Специфична цел 1.4: България допринася за доставките на критични суровини

Тези суровини, които са от най-голямо икономическо значение и при които има висок риск по отношение на доставките, се наричат суровини от критично значение. Достъпът до ресурси и устойчивото развитие са от ключово значение за устойчивостта на ЕС по отношение на суровините. Постигането на сигурност на ресурсите изисква действие за диверсификация на доставките както от първични, така и от вторични източници, намаляване на зависимостите и подобряване на ефективността и кръговостта на ресурсите, включително производството на устойчиви, надеждни и дълготрайни продукти. Това важи за всички суровини, включително неблагородни метали, промишлени минерали, агрегати и биотични материали, но е дори по-необходимо, когато се отнася до суровините, които са от критично значение за ЕС и в частност България. **Изготвяне на национален списък на суровините от критично значение**, включващо както суровини съдържащи се списъка на ЕС, така и допълнителни минерални суровини ще послужи като основа за бъдещото развитие на сектора. В страната съществува потенциал за добив и рециклиране на много от суровините от критично значение за ЕС, в резултат на което могат да бъдат реализирани икономически ползи. Като мярка за постигане на целта са планирани промени в националното законодателство, които да дават приоритет на проучването, добива, преработката и рециклирането на суровини, които са включени в националния списък на суровини от особена важност за националната икономика. За да се реализира постигането на тази цел е необходимо да се осигури достатъчна и надеждна информация за количеството, качеството и типа на наличните критични и важни суровини за Р. България, което от своя страна изисква специализирани проучвания.

* ***Стратегическа цел 2: По-малко отпадъци, повече ресурси***

Крайната цел е да се образуват все по-малко отпадъци, като се насърчават дейности по повторна употреба, поправка, ремонт и преработка на продуктите. Стъпките за това са няколко – стимулиране на изграждането на центрове за повторна употреба в населените места, разширяване на съществуващите и въвеждане на нови схеми на отговорност. С въвеждането на нови схеми на отговорност се очаква да се насърчи екологичното поведение на предприятията - висококачествено рециклиране, чрез насърчаване на разделно събиране и предоставяне на повече и по-качествени вторични суровини за преработващите предприятия. Разширяването на системите за разделно събиране и поетапно въвеждане на нови технологии и инсталации за преработка на останалите отпадъци ще спомогнат за минимизиране на депонираните отпадъци. Промяната в начина на събиране на битовите отпадъци и въвеждане на справедливо заплащане на услугите в зависимост от количеството на отпадъците, също ще допринесе до намаляване на количеството депонирани отпадъци.

Специфична цел 2.1: По-малко отпадъци

Най-предпочитаната възможност в националната политика по управление на отпадъци е предотвратяването образуването на отпадъци. Все още продължават да се отчитат високи количества депонирани битови отпадъци от някои общини, което от своя страна налага въвеждане на мерки на общинско ниво за предотвратяване образуването на отпадъци. В отговор общинските планове за развитие и програмите за управление на отпадъците, следва да отделят по-голямо внимание на предотвратяването на отпадъци, възможните решения и ползите за местните общности, свързани с прехода към кръгова икономика. **Тъй като общините са един от ключовите участници в прехода към кръгова икономика, те ще следва да разработят общински програми за преход към кръгова икономика като самостоятелни документи или като част от техните програми за развитие.**

Прилагането на нови бизнес модели насочени към удължаване на полезния живот на продукта, предоставянето на повече възможности за поправка и ремонт, използването на платформи за споделяне от потребителите, също се очаква да допринесат за намаляване на количествата образувани отпадъци. В рамките на стратегията приоритетно внимание се отделя на намаляването на хранителните отпадъци и някои категории пластмасови изделия и опаковки за еднократна употреба.

Специфична цел 2.2: Повече възможности за устойчива употреба

За да се постигне целта, следва повече продукти да бъдат проектирани за по-дълъг живот, в последствие да бъдат разглобени, ремонтирани или рециклирани. Местните власти се очаква да имат водеща роля в насърчаването на устойчивата употреба и повторно използване на продуктите, като заложат мерки за това в програмите за управление на отпадъците.

Системите за разделно събиране на едрогабаритни отпадъци, най-вече в големите общини следва да отчитат възможностите за повторна употреба на стари мебели и електрическо оборудване, както и други категории продукти използвани в бита. За постигането на тази цел се разчита и на волята на строителните предприемачи за постигането на доброволно споразумение с централната и местна администрации във връзка с ангажиментите им за използването на устойчиви материали.

Специфична цел 2.3: Повече рециклирани отпадъци, по-качествени суровини

За да се реализира поставената цел, повече рециклирани отпадъци, по-качествени суровини, то разделното събиране на отпадъци трябва да стане обща и осъзната практика и начин на поведение. До момента, то по-скоро се определя като действие с пожелателен и доброволен характер. Националната политика в областта на управлението на отпадъци поставя като приоритет разделното събиране при източника, пред третирането на смесени битови отпадъци, така че да бъде постигнато висококачествено рециклиране. Една от посоките за постигане на целта е въвеждане на цялостна промяна в начина на събиране на смесени битови отпадъци и преминаване към заплащане на услугите пропорционално на количеството и/или обема на отпадъците. Въвеждането на тази мярка, цели да стимулира домакинствата и юридическите лица, да намалят образуваните отпадъци и за разделно събиране при източника. Разделното събиране на рециклируеми фракции, био-отпадъци и опасни отпадъци от домакинствата ще стане задължително и ще бъде подкрепено с прилагането на нови и по-ефективни методи за разделно събиране и разработването на стимули, насърчаващи участието на домакинствата.

От своя страна, общините трябва да ускорят изграждането на площадки за предаване на отпадъци от домакинствата, с което да бъдат осигурени допълнителни възможности за повторна употреба и рециклиране на отпадъци, които в момента не са обхванати в системите за разделно събиране.

Системите за разширена отговорност на производителя продължават да имат водеща роля за организиране и финансиране на разделното събиране, рециклирането и оползотворяването на масово разпространени отпадъци. За различните категории отпадъци, стратегията планира да бъдат разгледани нови, по-амбициозни цели за рециклиране, както и въвеждането на нови иновативни модели за управление, отчитащи развитието на технологиите в сектора. Разширява се и обхвата на изискванията за документиране и отчитане на пуснатите на пазара опаковки и количества разделно събрани, повторно употребени, рециклирани и оползотворени отпадъци от опаковки. Това ще повиши надеждността на информацията, което от своя страна ще послужи за разработване и прилагане на система за контрол на качеството и верификация на докладваните данни, за да се постигне съпоставимост на информацията предоставяна от различните институции.

Страната ни отчита добри резултати в рециклирането на пластмасови отпадъци, по-добри от средните за ЕС. За постигане на още по-добра успеваемост, стратегията планира въвеждане на индикатори за количество и качество на събираните пластмасови отпадъци по общински системи, измерване на постигната ефективност на системите за сепариране по категории пластмасови материали, въвеждане на стимули за повишаване на качеството на разделно събиране и сепариране чрез договорите между организациите по оползотворяване, компаниите изпълнители на услугата и общините.

Важна стъпка за реализацията на тази цел е предоставянето на информация на потребителите, която да е насочена към предотвратяване и устойчиво потребление на пластмаси и насърчаване на възможностите за повторна употреба и рециклиране чрез координирани и постоянни действия за повишаване на общественото съзнание и ангажираност.

Организациите за оползотворяване на отпадъци, основани на принципа за „разширена отговорност на производителите“, продължават да имат водеща роля при управлението и финансирането на някои категории масово разпространени отпадъци - отпадъци от опаковки, ИУЕЕО, НУБА, ИУМПС, ИУГ, отработени масла. Планира се включването на нови категории продукти и отпадъци в изискванията за разширена отговорност на производителите - първоначално за текстилни облекла и обувки, както и някои пластмасови продукти и изделия за еднократна употреба. За постигането на тази цел се планира изграждане на допълнителни мощности за сортиране, рециклиране и третиране на текстил и обувки. Целта е подобряване на взаимодействието между организациите за оползотворяване и общините с цел разширяване на системите за разделно събиране, особено в малките населени места.

Пример за такава мярка в краткосрочен аспект е осигуряването на решение от страна на организациите по оползотворяване за рециклиране и оползотворяване на натрупаните количества излезли от употреба гуми в много от общините в страната.

Специфична цел 2.4: Без депонирани отпадъци

Постигането на по-високи цели за рециклиране и намаляване на количествата депонирани битови отпадъци, налагат изграждането на нови инсталации за третиране. Изборът на оптимални технологии за третиране и определянето на необходимия капацитет на инсталациите, които да бъдат изградени в различните региони за управление на отпадъците, изискват внимателно планиране. Въвеждането на задължително разделно събиране на био-отпадъците, предопределя водеща роля на компостирането и анаеробното разграждане в бъдещите регионални системи за управление на отпадъците. Разширяването на капацитета за механично-биологично третиране на смесени отпадъци и изгаряне на отпадъци с оползотворяване на енергията

ще допринесе за намаляването до минимум на количествата депонирани отпадъци. Постигането на високи нива на повторна употреба и рециклиране и изграждането на нови инсталации за третиране на битови отпадъци ще изисква допълнителни и по-високи разходи, което от своя страна налага привличането на допълнително финансиране от публичния и частния сектор, както и да се гарантира, че събраните средства ще бъдат разходвани разумно и ефективно.

За постигането на тази специфична цел, стратегията предвижда възможността общините да кандидатстват за допълнително финансиране за доизграждане на регионалните системи за управление на отпадъците чрез Програма „Околна среда“ 2022 – 2027 г. Ще се финансират основно проекти, които са свързани с предотвратяване, повторна употреба, разделно събиране и рециклиране на отпадъци. Планира се въвеждането на допълнителни показатели за мониторинг на разходите за битовите отпадъци, отчитащи приходи от таксата за битови отпадъци от жител, разходи по дейности за жител и тон отпадъци, критерии за ефективно разходване на публичните средства. Също така стратегията планира въвеждането на по-строг контрол относно разходването на отчисленията и събраните средства от такса битови отпадъци. Приоритет на разходването на средствата от отчисленията, следва да бъдат дейностите за финансиране на инвестиционни разходи свързани с предотвратяване, подготовка за повторна употреба, рециклиране и оползотворяване, както и за мерки и стимули свързани с предотвратяване и разделно събиране на отпадъци.

Строителството на нови ПСОВ предполага нарастване на количествата образувани утайки и изисква прилагането на мерки за ограничаване на съдържащите се в тях опасни вещества и осигуряване на подходящи възможности за оползотворяване. Необходимо е увеличаване на количествата вторични суровини влагани в производството на продукти и изделия, разширяване на пазара на вторични суровини, чрез включване на нови материали и производства, ефективно прилагане на национални критерии за край на отпадъка за определени категории материали и други мерки за повишаване качеството на вторичните суровини.

* ***Стратегическа цел 3: Икономика в полза на потребителите***

Ежедневният избор на продукти и услуги определя бъдещето на следващите поколения. Промяната на модела на икономиката от линеен към кръгов, ще стимулира потребителите да се възползват от възможността да правят информиран избор и да вземат дейно участие в екологичния преход. Надеждната, съпоставима и проверима информация за продуктите ще е значим фактор по отношение на възможността за по-устойчиви решения. Моделите на потребление, основани на наем и споделяне на стоки и услуги, или избора на продукти за многократна употреба, които подлежат на поправка, ще се подкрепят, доколкото те са наистина устойчиви и достъпни.

Постигането на устойчиво потребление е свързано не само с действията на гражданите. Публичните органи, включително държавните институции, като значим потребител на стоки и услуги също няма да правят изключение и ще прилагат повече „зелени“ критерии в обществените си поръчки.

Промяната в моделите на поведение изисква постоянство и в дейностите за намаляване на отпадъците. Гражданите имат основна роля в разделното събиране на отпадъци и поради тази причина следва да бъдат постоянно обучавани и информирани, как да се справят с тази задача по-успешно. Кръговата икономика предоставя възможност за икономическа активност и откриване на нови работни места при съчетаване на социалните и икономическите ползи.

Специфична цел 3.1: По – добре информирани потребители

Това означава участниците по веригата – производители, търговци и потребители да са ангажирани с въпроса. Производителите ще бъдат насърчавани да проектират, произвеждат и рекламират продукти, на които е направена оценка по отношение въздействието върху околната среда на всички етапи от жизнения цикъл. Търговците, от своя страна ще предлагат тези продукти по подходящ начин, като предоставят надеждна и полезна информация относно показателите им за устойчивост в търговските обекти.

Потребителите ще бъдат информирани относно правилата за ползването на екологичните маркировки и прилаганите сертификационни схеми, така че да бъде създадено доверие и предпочитания към продуктите щадящи околната среда. Предоставяната информация трябва да бъде насочена целево към различните възрастови и социални групи. Това ще даде възможност в тези дейности да се включат както училищата, университетите, така и организациите за защита на потребителите/НПО.

Специфична цел 3.2: Устойчиви модели на поведение

Кръговата икономика означава устойчиви модели на поведение на администрацията, бизнеса и потребителите. Популяризирането на възможностите за ремонт, отдаване под наем и съвместното ползване на продукти или закупуване на услуга вместо продукт чрез електронни платформи и информационни кампании е стъпка в правилната посока за увеличаване продължителността на живот на продуктите. Създаването на центрове за повторна употреба на ключови места в градовете с цел улесняване на достъпа на гражданите до такъв тип услуги би подпомогнало устойчивото им поведение.

Преходът към кръгова икономика изисква силна ангажираност на гражданите в процесите на управление на битови отпадъци. Предоставянето на допълнителна информация от общините за дейността на площадките за разделно събиране и подобряване на разделното събиране биха подпомогнали оползотворяването на отпадъците. Отново една от мерките за постигане на целта за устойчиви модели на поведение, която стратегията залага, е повишаване на информираността на потребителите за пазара на продукти втора употреба, като се посочват ползите за гражданите устойчивостта на продуктите.

Производителите, държавните, публичните и частни организации са също потребители, които могат значително да повлияят на пазара на устойчиви продукти и услуги. Прилагане на Практическото помагало за възлагане на „зелени“ обществени поръчки и повишаването на компетентността чрез организиране на информационни кампании сред широк кръг експерти в организациите – възложители, за запознаване с изискванията за „зелени“ критерии ще стимулира производството на екологични на продукти. За осъществяването на „зелени“ обществени поръчки, стратегията предвижда ясно дефиниране на понятието „зелени“ в Закона за обществените поръчки. В България все още дела на зелените обществени поръчки е между 5 и 7%, поради слаба информираност на възложителите относно изискванията за екологични стоки и услуги и системите за управление на околната среда. За да започнат по-активно да се прилагат и за да се подобрят показателите, и да се увеличи дела на „зелените“ обществени поръчки, стратегията предвижда провеждане на информационни кампании насочени към по-голям кръг експерти в организациите възложители, както и създаване на електронно пространство за обмяна на добри практики и опит от реализирани вече „зелени“ поръчки.

Специфична цел 3.3: Социална зелена икономика

Преходът към кръгова икономика ще окаже положителен ефект върху разкриването на нови работни места. Фирмите, чиято дейност е свързана с поправка и ремонт, ще имат възможността да осъществяват дейността си в центрове за повторна употреба и ремонт в градовете.

Ползите от прехода към кръгова икономика се допълват и от насърчаване на социалното предприемачество и засилване на социалното приобщаване. Това е възможност да се подобри достъпа до заетост и обучения за придобиване или усъвършенстване на професионалната квалификация на хора от уязвимите групи. Обществото ще обедини усилия за приобщаването на всички социални групи в рамките на зеленото предприемачество.

1. **Възможни решения и ползи за местните общности, свързани с прехода към кръгова икономика**

Всички градове и общини в България, са активни участници в процеса за преминаване от досега действащия линеен модел на икономиката към кръгова икономика. Основно предимство на местните и регионалните власти е близостта до гражданите и доброто познаване на спецификите на района. Това предполага и по-добро познаване на възможностите за развитие на местно ниво, както и за промяна и въвеждане на нови модели. Някои градове или общини са по-активни от други, като при по-малките общини се наблюдава по-голямо желание за промяна.

Управлението на отпадъците заема централно място в кръговата икономика - то определя прилагането на практика на йерархията за отпадъците. Именно кръговата икономика е ключова за развитието на по-зелени градове и добри условия за живот, тъй като при нея се използва рециклиран ресурс и така се намалява въглеродният отпечатък.

2.1. Съгласно Закона за управление на отпадъците, местните власти следва да разработят общински програми за управление на отпадъците, които да кореспондират със структурата, целите и предвижданията на Националния план за управление на отпадъците. Общата цел е подобряване на управлението на отпадъците на общинско ниво, възможностите за предотвратяване на отпадъци и по-активното им използване като ресурс, чрез реализиране на системи за разделно събиране и рециклиране на отпадъци, прилагайки принципите на кръговата икономика. Общинските програми за управление на отпадъците са един от най-важните инструменти за прилагане на законодателството за управление на отпадъците на местно ниво. Освен че трябва да се разработват в съответствие с чл. 52 от ЗУО, трябва пряко или косвено да кореспондират и с другите програмни документи на общината – областна стратегия за развитие, общински план за развитие, програми в областта на опазването на околната среда. Стратегията за преход към кръгова икономика предвижда, общините като **един от ключовите участници в прехода към кръгова икономика, да разработят общински програми за преход към кръгова икономика като самостоятелни документи или като част от техните програми за развитие.** Целта е да има съвместимост на целите и да се постигне синергичен ефект при изпълнението им.

Съгласно чл.19 на ЗУО, кметът на общината организира управлението на битовите и строителните отпадъци, образувани на територията на общината, както и отговаря за разделното събиране на битови отпадъци на територията на общината най-малко за отпадъчни материали от хартия, картон, метал, пластмаси и стъкло, а считано от 2025 година и от текстил. Също така кмета на общината отговаря за организирането на дейностите по разделно събиране на масово разпространените отпадъци или оказва съдействие на организациите за оползотворяване на масово разпространените отпадъци. Осигурява площадки за безвъзмездно предаване на разделно събрани отпадъци от домакинствата, в т.ч. едрогабаритни отпадъци, опасни отпадъци и др, във всички населени места, с повече от 10 000 жители, а при необходимост и в други населени места. Много важен ангажимент, който закона вменява на местните власти е подсигуряването на по-широка информираност на жителите на общината, относно мерките които се прилагат за предотвратяване образуването на отпадъци, както и ползите от прилагането им и мерките за предотвратяване на нерегламентираните сметища.

2.2. В подкрепа на прехода към кръгова икономика, общините могат да създадат електронни платформи, към сайта на общината, за предоставяне на информация за алтернативи на покупката на нов продукт или дейности, които са устойчиви. Чрез създаването на електронни платформи се предвижда повишаване на информираността на потребителите за пазара на продукти втора употреба, за възможностите за отдаване под наем/лизинг или ремонт По този начин гражданите могат да получат директна информация за възможните устойчиви практики в техния град или район. У нас най-често малки фирми (тип семейни) извършват ремонти на редица стоки – електроуреди, дрехи, обувки, мебели, велосипеди и др. Създаването на електронни платформи към сайта на съответната община/районна общинска администрация би предоставило допълнителни възможности за подобряване информираността на гражданите и би подпомогнало дейността на фирмите, които се занимават с ремонтна дейност. Общината също така може да подкрепя дейностите по ремонт, като предоставя общински помещения за осъществяване на дейността.

2.3. Местните власти са едни от основните ползватели на обществените поръчки. Както в стратегията за преход към кръгова икономика е заложено, като възложители, те могат да залагат изисквания за екологични стоки, услуги и системи за управление на околната среда. Въвеждането на „зелени“ критерии при възлагането на обществени поръчки е утвърдено средство за намаляване на негативното въздействие от общественото потребление върху околната среда и стимулиране на употребата, предлагането и развитието на по-екологични стоки и услуги с по-висока „обществена стойност. „Зелените“ ОП често са наричани и „интелигентни поръчки“, тъй като повишават ефективността и развиват пазара на стоки и услуги по екологосъобразен и социално отговорен начин, като същевременно насърчават иновациите. Обществените поръчки се определят като мощен лост за осигуряване на ползи от кръговата икономика

Какви биха били ползите за общината от възлагане на зелени обществени поръчки или обществени поръчки със зелени критерии? Ползите се измерват в намаляване на разходите за придобиване на продукти и услуги, като се отчита целият им жизнен цикъл. Също така в редуциране на отпадъците и замърсяването, както и в по-ефективно управление на околната среда.

Примерни продуктови групи за „зелени“ ОП могат да бъдат:

* Закупуване на енергийноефективни компютри;
* Доставяне на осветителни тела с LED технология (диодни осветители);
* Проектиране и изграждане на сгради с ниско потребление на енергия;
* Закупуване на рециклирана хартия;
* Осигуряване на услуги по почистване с използване на екологосъобразни продукти;
* Закупуване на електрически или хибридни автомобили.
* Закупуване на мебели и офис оборудване
* При поддръжка на обществени пространства

Общините могат да се възползват от възможността да прилагат зелени критерии при възлагане на обществени поръчки за закупуване на сметоизвозваща техника или оборудване, както и при възлагане на поръчки за устойчив градски транспорт. Друго направление, в което общините могат да прилагат „зелени“ критерии, при провеждане на обществени поръчки, би могло да бъде уличното осветление, с цел повишаване на енергийната ефективност. Също така могат да се прилагат „зелени“ критерии при предоставяне на услуги по организиране и провеждане на обучения, курсове, семинари и др. „Зелените“ критерии са приложими и при закупуване на офис оборудване (мебели) за администрациите в общината. Не на последно място, могат да се прилагат при доставка на санитарно хигиенни материали за нуждите на общинската администрация или второстепенните ползватели, при предоставяне на услуги по почистване, да се търсят продукти, които да бъдат щадящи околната среда и др. Екологосъобразни критерии могат да бъдат заложени и при поддръжка на обществени пространства – при доставка на декоративна растителност и цветя за нуждите на общината, доставка на техническа сол, и пясък при обезпечаване на снегопочистването, при обновяване на градски пространства, при текуща поддръжка на зелени площи и др.

Полезно би било и да се почерпи информация и опит от ОП на други възложители. Установена вече практика може да бъде лесно приложена и приспособена за конкретната потребност на възложителя. По този начин се спестява ценно време и ресурси, а и се минимизират рисковете при възлагане на поръчката.

**Примери за добри практики:**

**Община Габрово** – поръчка за доставка на електробуси и зарядни станции за тях, финансирана по Оперативна програма „Региони в растеж“. При разработването на тръжните спецификации са анализирани специфичните изисквания на обществения транспорт в Габрово. Изследвани са различни технологии (видове автобуси) и са направени анализи за прилагането на тези технологии по отношение на конкретните условия на града и наличните финансови ресурси. Заложени са екологосъобразни критерии в ТС и методиката за оценка: https://op.gabrovo.bg/ profil-na-kupuvacha/otkritiprotzeduri/480- http://www.sppregions.eu/ fileadmin/user\_upload/ Tenders/Gabrovo/SPP\_ Regions\_Tender\_model\_ebuses\_Gabrovo\_BG\_FINAL.pdf. През 2020 г. Община Габрово разработи план за действие, чрез който се цели стимулиране на ресурсната ефективност и прилагането на зелени обществени поръчки. Целта е до края на 2022 г. възложителите на територията на община Габрово да са достигнали 25% дял на зелените поръчки и да са реализирани 6 добри практики.

Пример за **добра Европейска практика е община Бремен**. През 2018 г. тя възлага обществена поръчка за закупуване на мебели, направени от дървесни плоскости от сертифицирани устойчиви гори, за офисите на институциите в града. Заложени са следните екологични изисквания: използваните материали от дървесина не трябва да съдържат фунгициди, сектициди и органични халогенирани вещества, забавящи горенето; не трябва да съдържат опасни вещества (в съответствие с приложение I към Директива 67/548 / ЕИО); Използваната дървесина трябва да произхожда от устойчиво управлявани гори. За съответстващи възложителят е приел продукти с екомарировката Blue Angel за дървесни плоскости с ниски емисии, PSC и/или PEFC сертификат като доказателство за произхода на дървесина или еквиваленти. По-подробна информация на следния уеб адрес: https://www. kompass-nachhaltigkeit.de/en/ municipality-compass/bremen/holzholzprodukte/bueromoebel/#c9388ч

2.4.Отчисленията по чл. 64 като законови инструменти за насърчаване на рециклирането и оползотворяването на отпадъците. Отчисленията по чл. 64, ал.1 от ЗУО имат за цел да се намали количеството на депонираните отпадъци и да се насърчат дейностите по рециклиране и оползотворяване на отпадъците. Съгласно чл. 24 от Наредба № 7 натрупаните отчисления могат да се използват за проектиране, включително прединвестиционни проучвания, финансови и икономически анализи, морфологични анализи и изграждане на нови съоръжения за оползотворяване и/или рециклиране на битови и строителни отпадъци, както и инсталации за сепариране, за компостиране, инсталации за анаеробно разграждане, площадки за безвъзмездно предаване на разделно събрани отпадъци от домакинствата, за предварително третиране и оползотворяване на битови отпадъци, в т.ч. рециклиране и др. Важно условие е натрупаните средства да се разходват за финансиране на дейностите, като се прилага йерархията за управление на отпадъците.

**Добра практика:** В края на 2020 година, Столична община подават искане за разходване на част от натрупани отчисления за предпроектно проучване на Завод/Инсталации за преработка на строителни и на едро-габаритни отпадъци (ЕГО). Тази дейност е част от мерките, с които общината реализира поетапно прехода от линейна към кръгова икономика. За да се осъществи този преход е необходима, т.нар. индустриална симбиоза между бизнес, местна власт и общество. Тази симбиоза стимулира засилената устойчивост и ресурсна ефективност, като насърчава развитието на иновациите при повторната употреба на отпадъчните материали. Отпадъците или страничните продукти от една индустрия, се явяват входящ ресурс за други, като по този начин се затваря веригата и се постига кръговост. Също така се допринася за минимизиране на крайните количества отпадъци и значително се намалява първичното потребление на ресурси.

Отпадъците от строителство и разрушаване, както и едро-габаритните отпадъци (ЕГО, които постъпват на площадка Враждебна, могат да бъдат повторно употребени, рециклирани или оползотворени, като максимално се приложат принципите на кръговата икономика. Столична община предприема действия да стартира предпроектно проучване на инсталация за преработка и оползотворяване на строителни и едрогабаритни отпадъци, както и да обследва възможностите за инсталация за третиране на смесени отпадъци от строителството и разрушаване, на инсталация за третиране и оползотворяване на ЕГО, на инсталация за третиране на гуми, както и спомагателни инсталации. Заложените действията ще се финансират със средства от натрупани обезпечения за периода 2020 година.

Размерът на отчисленията за битови отпадъци по чл.64 се намалява, когато целите по чл. 31 от ЗУО в съответния регион са изпълнени от общините в съответствие с решението на общото събрание на регионалното сдружение за разпределението на задълженията между общините за изпълнение на целите, както следва:

* с 50 на сто за целите за повторна употреба и рециклиране;
* с 50 на сто за целите за ограничаване на количествата депонирани битови биоразградими отпадъци.

Намаленията в размера на отчисленията се прилагат независимо едно от друго, т.е при изпълнение на двете цели общините не дължат отчисления за обезвреждане на отпадъци на регионалното депо (чл.64), което от своя страна също освобождава финансов ресурс, който може да се насочи за дейности, подпомагащи прехода към кръгова икономика.

2.5.Осъществяване на размяна на употребявани стоки на площадките за безвъзмездно предаване на едрогабаритни отпадъци - В България това е област с растящ темп на развитие, но на този етап са нужни още усилия за да се развие активно пазар за тези специфични продукти. Общините в които има населени места с над 10 000 жители и имат задължения по чл. 19, ал. 3, т. 11 от Закона за управление на отпадъците, да осигурят площадки за безвъзмездно предаване на ЕГО. По данни от Ръководството за управление на ЕГО, към 2019 г. тези площадки са 47. Площадките са осигурени чрез сключване на договор с лица притежаващи разрешение за дейности с този вид отпадък в 70,21% от случаите. В 29,79% от общините площадките са ситуирани на Претоварни станции или Регионалните депа за битови отпадъци. Общините с население под 3000 жители нямат нормативно определени задължения за осигуряване на площадки за безвъзмездно предаване на разделно събрани отпадъци от домакинствата. Общините финансират дейностите по управление на едрогабаритните отпадъци от общинския бюджет, чрез такса битови отпадъци или заплащане от гражданите на тази услуга.

Част от общините в България имат организирано събиране и извозване на ЕГО по предварително оповестен график, като услугата която предлагат на гражданите е безвъзмездна. Друга част организират кампанийно събиране и извозване на ЕГО, като също предоставят услугата на гражданите безплатно. Кампаниите се извършват в определен период на годината по предварително посочен график. Методите за третиране на събраните едрогабаритни отпадъци, които се прилагат от общините се групират по следния начин: Разкомплектоване, отделяне на рециклируемите части, предаване на Регионално депо за последващо третиране. Годните за повторна употреба мебели се предоставят на социално слаби домакинства, а негодните се предоставят за изгаряне с цел отопление на населението или се депонират.

**Добри общински практики:**

На територията на **община Бургас** е реализиран проект „Прилагане на модел за управление на едрогабаритни отпадъци от бита на територията на община Бургас“, който е успешен пример за прилагане на кръгова икономика.
Планираните дейности са успешно реализирани, като по време на изпълнение на проектните дейности е предотвратено изхвърлянето на над 640 тона едрогабаритни отпадъци. Това са мебели от домакинствата, които са събрани и рециклирани, или пък ремонтирани и подготвени за повторна употреба в работилницата, оборудвана по проекта. Транспортирането на мебелите до работилницата е безплатно след заявка от страна на гражданите. След постъпване в Центъра на старите мебели, първо се прави анализ на състоянието им и възможностите за реновиране и ремонт, след което се обследват конструктивните елементи, подвижност, амортизация и ще се изготвя проект за укрепване и повишаване на устойчивостта на изделието. За всяко изделие се разработва идейно цветово и текстурно оформление, както и подробна спецификация на заложените материали и описание на технологията на изпълнение, за да може да се добие представа как ще изглеждат мебелите след ремонта. Всички мебели, които постъпват в Центъра за ремонт се претеглят и вписват в регистър със снимки и история за всеки артикул. Регистърът освен за отчетност ще служи и като източник на информация за количествата предоставени за повторна употреба и ремонт мебели. Реновираните мебели са изложени в своеобразен шоурум, който също е част от дейностите по проекта, в жк „Изгрев“, между бл. 34 и 35. Зам.-кметът на Бургас, дава личен пример и също използва обновени мебели в кабинета си. Друга част от подготвените за повторна употреба мебели са предназначени за социални жилища и пенсионерски клубове. В рамките на проекта е разработен интернет портал – пътеводител за разделно събиране на отпадъците, който е достъпен на адрес: https://www.greencity.bg/. Посредством сайта могат да бъдат правени заявки за извозване на старите мебели от дома на заявителя. Обхванати са над 50 домакинства, пряко ангажирани в дейностите по проекта, както и студенти, ученици и художници, които участваха в организирана творческа работилница. Целта на Община Бургас е да намали количествата на употребявани мебели, които се превръщат в отпадък, като осигури ремонт и им даде възможност за втори живот. Дейностите по проект „Прилагане на модел за управление на едрогабаритни отпадъци от бита на територията на община Бургас", договор № BG16M1 ОР002-2.009-0060-С01, финансиран по Оперативна програма „Околна Среда“ 2014-2020 г., и са осъществени в рамките на 18 месеца, от 09.09.2020 г. до 09.03.2022 г.

**Община Златоград** - от 2017 г. едрогабаритните отпадъци от домакинствата на Община Златоград, в зависимост от отпадъчния им материал и състояние за последваща употреба, се насочват към последващо третиране по отпадъчни потоци и в съответствие с установените партньорски взаимоотношения с две фирми. Общината е направила организация за разделно събиране на мебели от домакинството, като запазените и годни за последваща употреба мебели се съхраняват по подходящ начин. Същите се обявяват на сайта на Община Златоград, и се предоставят безвъзмездно на желаещите ги. Негодните за употреба се разкомплектоват, като дървената част се предоставя за горене, а остатъчните отпадъци се извозват на Регионално депо за район Мадан.

В **Община Левски** събраните едрогабаритни отпадъци се оползотворяват/използват повторно и се предоставят на социално слаби жители на общината. Общинското предприятие извършва ремонти и поправки на събраните едрогабаритни отпадъци.

**В община Раднево**, събраните едрогабаритни отпадъци от домакинствата, които са негодни се разкомплектоват като рециклируемите части се предават на съответните пунктове, дървесината – за горене и едва тогава остатъкът се депонира.

**Добра Европейска практика:** Република Словения, например, е приела и изпълнява „Програма за управление на отпадъците“ и „Програма за превенция образуването на отпадъци“. Мерките към програмата за превенция образуването на отпадъци са формулирани на база оценките на сценариите за управление на големи отпадъчни потоци и целите за рециклиране на отпадъци. Системата за събиране на Едрогабаритни отпадъци е различна в различните общини, но е практика ЕГО да се ремонтират и боядисват, за да може да се организира повторната им употреба. Останалите едрогабаритни отпадъци се трансформират в нови полезни материали (МОСВ, Ръководство за управление на Едрогабаритни отпадъци като част от потока битови отпадъци , 2019).

2.6. Създаване на пазарни условия за продукти от оползотворяване на отпадъчни материали

Изключително важно е местните власти да подпомагат процеса за създаване на благоприятни пазарни условия за продукти от оползотворяване на отпадъчни материали, с цел благоприятстване изпълнението на целите по чл. 31, ал. 1. Това е възможно да се случи както в партньорство с местни компании, така и като залагане на условия при провеждане на обществени поръчки.

Едната страна на пазарната успеваемост е успешна технология, която гарантира качествен краен продукт, а другата страна е познаване на пазара и пазарните нужди. Такъв пример е компоста генериран от инсталациите за компостиране на Регионалните системи за компостиране на отпадъците. Съществуват няколко възможности за реализиране на пазара на готовия продукт и те са:

* селско стопанство - около 40% от пазарния дял в Европа се поема от селското стопанство, като единственият минус тук е сравнително ниската изкупна цена;
* озеленяване - около 30% от пазарния дял в Европа се поема от сектора на озеленяването, където има силна конкуренция и високи (понякога специфични) изисквания за качеството на компоста;
* останалите 20-30% от пазарния дял се отнасят към гражданите. Участието на гражданите е от изключително значение като едни от недостатъците тук биха могли да бъдат ниската финансова възвръщаемост, разходи за популяризиране сред населението и оскъпяване на пакетирането поради необходимостта от по-малки разфасовки.

Много общини вече организират ежегодни кампании за безплатно раздаване на компост. В **Столична община** например, всеки гражданин може да получи по 10 кг, висококачествен компост (20 кг. ако е собственик на две жилища и съответно е заплатил такса смет и за двете). Подобни инициативи, както и регламентирана продажба на компост на физически и юридически лица от Регионалните системи в България, осигуряват финансов и имиджов стимул, което способства по-успешно постигане на целите по чл. 31 ал. 1. т. 2, както е и стъпка която ни приближава към кръговата икономика.

2.7.Създаване на заетост и развитие на работната сила на местно ниво - поетапното преминаване към кръгова икономика, ще доведе до по-ускорено развитие на сектора за ремонт и повторна употреба. Това от своя страна ще отвори възможности за разкриване на нови работни места, подсигуряване на доходи и респективно екологосъобразен икономически растеж. Общините ще могат да участват (съдействат) в няколко направления. Една от посоките е откриване на социални предприятия към общините, които да осигуряват заетост на хора от рискови групи (неравностойно положение). Социалните предприятия заемат все по-значима роля, в прехода към кръгова икономика, която освен като икономика на ресурси, се определя и като икономика на сътрудничество – има за цел да смекчи социалните дисбаланси. Друга възможност на общинско ниво е откриване на дневни центрове за хора с увреждания. По този начин може да се подсигури заетост на хора, които търсят възможност за стопанска дейност. По този начин ще се постигне както социализация, така и адаптация на потребителите на услугата, както и ще се подсигури възможност за доходи. Освен в социално направление, местните власти могат да бъдат активен посредник в подсигуряването на заетост на безработни лица, вкл. дългосрочно безработни или икономически неактивни, както и на младежи, които стартират на пазара на труда. Това ще доведе до подобряване на икономическото състояние на тези групи, както и до подобряване на възможностите им за оставане в заетост. Започва все по-активно да се говори за разкриване на „зелени“ работни места.

2.8.Увеличаване на капацитета на общините и техните политически инструменти за насочване на местната икономика към кръгов модел – при разработването на местните планове и програми за развитие, стратегически документи, както и местни наредби, общините е необходимо да залагат повече на подходите на кръговата икономика. Целта е да модифицират и адаптират настоящите си управленски инструменти и да създадат нови политики, чрез обмен на знания и опит. Тенденцията за преотстъпване на повече правомощия от централната към регионалните и местни власти за дейности, свързани с подобряването и опазването на околната среда, е един от инструментите за постигане на националната политика в областта . Местните власти са двигател за реализиране на преход към кръгов икономически модел, като в този преход продължават да разчитат и на подкрепата на държавата, чрез законова, данъчна, бюджетна и друга финансова и административна подкрепа на национално ниво.

2.9.Кампании и личен пример – Местните власти могат да спомогнат и насърчават провеждането на кампании с цел осъзнаване от гражданите, че преминаването към по-зелена икономика и градове зависи и от самите тях. Също така може да подкрепят кампании с цел повишаване на доверието на потребителите към стоките втора употреба – годни за употреба и качествено ремонтирани. По този начин и потребителите и бизнеса постепенно ще започнат да гледат на ремонта като основна възможност за продължаваща употреба на оборудване или продукт, което от своя страна ще запази неговите качества, стойност, както и надеждност.

**Добра практика:** В годината на Зеления лист за Габрово, Областен информационен център – Габрово, подготвя поредица от информационни материали, посветени на кръговата икономика, които ще помогнат на всеки гражданин да си отговори на въпроса защо е важна тя и с какво всеки от нас би могъл да допринесе за намаляване на екологичното замърсяване и облекчаването на проблемите с набавянето на суровини

Габрово спечели екологичната награда на Европейската комисия – „Европейски зелен лист“ за 2021 година и стана единственият град в Централна и Източна Европа, получавал това отличие. Наградата е категория на приза "Европейска зелена столица" и се отнася за градове с население под 100 хил. души, като оценява зелените им политики.

**3.Изграждане на центрове за повторна употреба, поправка и подготовка за повторна употреба**

Една от мерките, която може да бъде реализирана в изпълнение на стратегическа цел 2 на Стратегията за преход към кръгова икономика и в отговор на високите нагласи на обществото към необходимостта от опазване на околната среда е **създаването на центрове за повторна** **употреба, поправка и подготовка за повторна употреба.** Съгласно последните изменения на ЗУО от 2021 г. - чл.19, ал.3, т.8, кметовете на общината съдействат за създаването на центрове за повторна употреба и подготовка за повторна употреба. Чрез реализирането им се надграждат действащите системи за събиране и третиране на отпадъци от бита.

Концептуалните подходи за управление на отпадъците са много различни, отчитайки различните местни условия, съответно и моделите за изграждане и функциониране на центрове за повторна употреба, подготовка за повторна употреба и площадки за разделно събрани отпадъци също са различни

**Основните етапи на функциониране на център за повторна употреба са**:

* Приемане на отпадъци (едрогабаритни, текстилни, електрически или други видове отпадъци годни за повторна употреба с произход от домакинствата или други лица явяващи се техни притежатели)
* Оценяване на индивидуалното състояние и необходимите ресурси за техния ремонт, с цел привеждането им в състояние на годност за повторна употреба;
* Извършване на третиране на постъпилите отпадъци посредством почистване, дезинфекциране (при необходимост), ремонтни дейности за да се възстановят качествата и годността на съответния отпадък, преди връщането му за повторна употреба;
* Временно съхранение на отпадъци останали от ремонтните дейности или негодни за повторна употреба, преди предаването им за последващо оползотворяване и/или обезвреждане;
* Обособяване на място за излагане на вече ремонтираните предмети и вещи, с цел тяхното предлагане за повторна употреба.
* Реализиране на вече годните за употреба продукти – чрез продажба или размяна, или безвъзмездно предоставяне на нуждаещи се граждани.

**Участници в процеса:** Държавните и най-вече общинските органи могат да подпомагат логистично и/или организационно дейността на центрове за повторна употреба, например чрез предоставяне на общински помещения/площи специално за такива центрове, както и чрез популяризиране на положителните ефекти от повторната употреба. Центровете извършват логистика и координация помежду си, с фирми извършващи услуги по събиране и транспортиране на отпадъци, както и с работилници за ремонт (на дрехи, обувки, електроуреди, мебели и др.вещи) и магазини за употребявани стоки. Гражданите могат да се включат индивидуално (като дарители на

използвани мебели и като получатели), а също така и като част от по-големи организации

(например фирми, правителствени и неправителствени организации).

Целта е максимално да се оптимизира и улесни предоставяната услуга за гражданите и да се постигнат максимални ползи от функционирането на центровете, с което да се спомогне за намаляване на изхвърляните отпадъци в страната и постигане на поставените цели за рециклиране.

**Разположение:** Центровете могат да бъдат разположени както на ключови места в градовете, така и в индустриални зони. Препоръчително е да бъдат на комуникативни места от гледна точка на достъпност и транспорт за гражданите. Могат да бъдат оформени дори и като временни пазари.

**Работна ръка:** Принципът на кръговата икономика за ремонтиране, повторно използване и рециклиране има потенциала да връща в употреба по-локализирани работни позиции и професии, които са били изгубени през последните десетилетия, след като ремонтирането на използваните продукти е излязло от мода. Предлага възможности за практикуване на ученици, учещи в профилирани гимназии или възрастни, които се преквалифицират. Ремонтните дейности предполагат и наемане на по-нискоквалифицирана работна ръка.

**Източници на финансиране за общините:**

* **чрез програма Околна среда 2021 – 2027, ще се подсигурят средства за мярката за изграждане на системите/центровете за разделно събиране и повторна употреба и поправка. Чрез тази мярка е възможно допълнително да се отклонят от депониране над 30% от потока смесени битови отпадъци.** Заедно с мярката за общините от РСУО по Приложение № 8 на НПУО и другите допустими дейности, предвидени по приоритет „Отпадъци“, общините биха могли да постигнат отклоняване от депониране на средно над 50% от потока смесени битови отпадъци.
* чрез натрупани средства от отчисления по чл.64 от ЗУО
* чрез финансовите механизми на Стратегията за кръгова икономика
* чрез собствени средства на общините – генерирани от такса битови отпадъци
* комбинирани ( компании, опериращи в сферата на управлението на отпадъци и община)

 **Ползи:** Глобалните ползи от повторната употреба и рециклирането на отпадъци са свързани с околната среда, обществото и икономиката. Ефективното използване на ресурсите, чрез повторна употреба и рециклиране, са в основата на прехода към кръгова икономика.

Изграждането и функционирането на центрове за повторна употреба, поправка и подготовка за повторна употреба носят на общините и местните общности както екологични, така и социални и икономически ползи.

Екологичните ползи са:

* оползотворяване на голяма част от разделно събраните отпадъци – като се подбере най-подходящата форма за това
* предотвратяване на нерегламентираното изхвърляне на непотребни за домакинствата и гражданите вещи, както и продължаващото им нерегламентирано изгаряне
* намаляване на количествата битов отпадък за депониране
* изпълнение на целите за повторна употреба и рециклиране по чл.31, ал. 1, ЗУО

Разкриването на центрове за повторна употреба, оказват и икономическо въздействие чрез инвестиции в местната икономика и осигуряване на работни места, както и достъп до суровини „местно производство“, предлагани като алтернатива на внасяните такива. Също така допринасят за икономии за бюджета на общините от намаляване на размера на дължимите отчисления по чл.64 от ЗУО.

Социалните ползи за местната общност се изразяват, в това, гражданите да имат възможност да упражнят своята екологична отговорност, като се възползват от услугите на центровете за повторна употреба и ремонт. Също така да осъзнаят ползите от прехода към кръгова икономика и да повишат своята информираност и култура. Функционирането на центровете за повторна употреба предоставя възможност за разкриване на нови работни места, както и за въвличане в процеса на т.нар. уязвими групи – хора с временна нетрудоспособност или социално подпомагани групи. Не на последно място организиране на различни социални кампании с цел подпомагане на нуждаещи се граждани, като им се предоставят вече годни за ползване продукти.

**Примери за добри практики:**

**Община Смядово** – От месец февруари 2022 г, Община Смядово изпълнява проект, **„ЕФЕКТИВНО УПРАВЛЕНИЕ НА ОТПАДЪЦИТЕ В ОБЩИНА СМЯДОВО“, финансиран по Оперативна програма Околна среда. Срока за изпълнение на проекта е до 01.2024 г. Част от проекта предвижда като** мярка за подготовка на отпадъците за повторна употреба, както и насърчаване на повторната употреба и ремонт, да се изгради център за поправка и повторна употреба, събиране на стари дрехи и текстил, събиране на книги и организиране на център за размяна на ненужни вещи. Дейностите, които са планирани за изпълнение по проекта, са събиране на стари дрехи и текстил, събиране на стари книги, както и създаване на център за поправка и повторна употреба на отпадъците. Центърът ще бъде изграден в гр. Смядово от метална конструкция с термопанели, като е планирана площ – 200 кв.м., където ще се извършват ремонтните дейности. Част от целите на проекта са: да включи 300 домакинства в мярката по предотвратяване образуването на отпадъци; да изгради работеща система за събиране и оползотворяване на текстилни отпадъци - 1 бр., да събере 34 570 килограма текстилни отпадъци, от които 25 000 килограма за повторна употреба; да реализира пункт за поправка и повторна употреба, който да предоставя различни ремонтни услуги на гражданите. В рамките на проекта да бъдат извършени 200 ремонта и възстановени вещи, уреди и машини за повторна употреба.

**Добра европейска практика:** Отличен пример за такъв център е паркът за втора употреба в Гьотеборг, Швеция (Kretsloppsparken Alelyckan), където посетителите първо биват поканени от служителите да дарят предмети или материали, които все още са годни за използване, ако носят такива, след което предават своите строителни, електронни или други разделени отпадъци за рециклиране, а накрая имат възможност да закупят стоки – втора употреба. Това са предимно строителни материали, мебели, дрехи, книги, посуда и други дребни битови предмети. Подготовката за повторна употреба, като поправка на велосипеди, мебели и др., се прави от хора, останали без работа, които така придобиват нови умения и възможност за достойно препитание. Философията на този център е, че посещението там трябва да бъде приятно и за хората да бъде лесно да дарят излишните си предмети, да си купят изделия втора употреба и да разделят отпадъците си за рециклиране. Чрез организиране на забавни събития и изобретателна разгласа центърът привлича 300-400 посетители всеки ден, реализира годишен оборот от над 1 милион евро и предотвратява над 360 тона отпадъци, като дава шанс за втори живот на над 70% от донесените отпадъци

**СПИСЪК НА ИЗПОЛЗВАНИТЕ РЕСУРСНИ МАТЕРИАЛИ**

1. Европейски зелен пакт – <https://eur-lex.europa.eu/legal-content/BG/TXT/HTML/?uri=CELEX:52019DC0640&from=EN>, https://ec.europa.eu/commission/presscorner/detail/bg/ip\_19\_6691
2. Планът за инвестиции и Механизмът за справедлив преход на Европейския зелен пакт - https://ec.europa.eu/commission/presscorner/detail/bg/ip\_20\_17
3. Европейска промишлена стратегия - план за подготвена за бъдещето икономика - https://ec.europa.eu/commission/presscorner/detail/bg/ip\_20\_416
4. План за действие относно кръговата икономика - <https://ec.europa.eu/commission/presscorner/detail/bg/fs_20_437>
5. Закон за управление на отпадъците (*ДВ, бр. 53 от 13.07.2012 г., посл. изм. ДВ, бр. 19 от 05.03.2021 г.*)
6. Кръговата икономика: какво представлява тя и защо е важна <https://www.europarl.europa.eu/news/bg/headlines/economy/20151201STO05603/krghovata-ikonomika-kakvo-predstavliava-tia-i-zashcho-e-vazhna>
7. Кръговата икономика като отговор на климатичните промени и техните последствия - <https://www.climateka.bg/krugova-ikonomika-klimatichni-promeni/>
8. Ефективното използване на ресурсите и кръговата икономика - <https://www.europarl.europa.eu/factsheets/bg/sheet/76/resource-efficiency-and-the-circular-economy>
9. Споразумение за партньорство 2021- 2027 <https://www.eufunds.bg/sites/default/files/uploads/eip/docs/2022-04/%D0%A1%D0%BF%D0%BE%D1%80%D0%B0%D0%B7%D1%83%D0%BC%D0%B5%D0%BD%D0%B8%D0%B5%20%D0%B7%D0%B0%20%D0%BF%D0%B0%D1%80%D1%82%D0%BD%D1%8C%D0%BE%D1%80%D1%81%D1%82%D0%B2%D0%BE%202021-2027%20%D0%B3.%20%D0%BC%D0%B0%D1%80%D1%82%202022%20.pdf>
10. Практическо помагало за възлагане на „зелени“ обществени поръчки <https://www2.aop.bg/wp-content/uploads/2019/04/PwC_Handbook_A5_Print_Single-page_new.pdf>
11. Национален план за управление на отпадъците (НПУО) 2021 – 2028 г. - <https://www.moew.government.bg/static/media/ups/tiny/%D0%A3%D0%9E%D0%9E%D0%9F/%D0%9D%D0%9F%D0%A3%D0%9E-2021-2028/NPUO_2021-2028.pdf>
12. Методически указания за разработване на общински/регионални програми за управление на отпадъците, МОСВ, 08.2021 г. - <https://www.moew.government.bg/static/media/ups/tiny/%D0%A3%D0%9E%D0%9E%D0%9F/Ukazaniq_programi_upravlenie_otpadaci.pdf>
13. Методически указания за разработване на общински/регионални програми за управление на отпадъците, МОСВ, 08.2021 г. - <https://www.moew.government.bg/static/media/ups/tiny/%D0%A3%D0%9E%D0%9E%D0%9F/Ukazaniq_programi_upravlenie_otpadaci.pdf>
14. Стратегия и план за действие за преход към Кръгова икономика на Република България за периода 2021 – 2027 г. <https://www.moew.government.bg/bg/strategiya-i-plan-za-dejstvie-za-prehod-kum-krugova-ikonomika-na-republika-bulgariya-za-perioda-2021-2027-g-10910/>
15. Ръководство за управление на едрогабаритни отпадъци - <https://www.moew.government.bg/static/media/ups/tiny/%D0%A3%D0%9E%D0%9E%D0%9F/%D0%A0%D0%AA%D0%9A%D0%9E%D0%92%D0%9E%D0%94%D0%A1%D0%A2%D0%92%D0%9E%20%D0%97%D0%90%20%D0%A3%D0%9F%D0%A0%D0%90%D0%92%D0%9B%D0%95%D0%9D%D0%98%D0%95%20%D0%9D%D0%90%20%D0%95%D0%94%D0%A0%D0%9E%D0%93%D0%90%D0%91%D0%90%D0%A0%D0%98%D0%A2%D0%9D%D0%98%20%D0%9E%D0%A2%D0%9F%D0%90%D0%94%D0%AA%D0%A6%D0%98.pdf>
16. Община Смядово - <https://smyadovo.egov.bgbg/content/proekt-no-bg16m1op002-2009-0064-c01-efektivno-upravlenie-na-otpaducite-v-obshtina-smyadovo>
17. Проект „ Прилагане на модел за управление на ЕГО от бита на територията на община Бургас <https://www.greencity.bg/uploads/broshura_A5.pdf>
18. Община Габрово - <https://gabrovo.bg/bg/news-article/10109>
19. <http://ec.europa.eu/environment/gpp/index_en.htm>